[{"text_idx": "#000003", "text": "\"Valimisstuudio\": peaministrikandidaadid vaidlesid majanduse ja julgeoleku u\u0308le"}, {"text_idx": "#000004", "text": "ETV saates \"Valimisstuudio\" arutasid riigikokku kandideerivate erakondade peaministrikandidaadid majandusku\u0308simuste, inimeste toimetuleku ja julgeoleku u\u0308le."}, {"text_idx": "#000007", "text": "Kaja Kallas ma\u0308rkis, et aasta tagasi oli Eesti majanduskasv Euroopas esirinnas ning vo\u0303rreldes naaberriikidega tegi Eesti oma majanduskasvu spurdi kiiremini a\u0308ra. Seeto\u0303ttu on tema so\u0303nul praegu ka raskem majanduskasvu saavutada. Tema so\u0303nul positiivne see, et viimase poole aasta jooksul pole inflatsioon enam kiirenenud, aga teistes riikides on see alles to\u0303usuteel."}, {"text_idx": "#000008", "text": "Kallase so\u0303nul saavad so\u0303jaolukorras ko\u0303ik Euroopa majandused pihta ning valitsus on teinud to\u0308o\u0308d, et sellest olukorrast va\u0308lja tulla."}, {"text_idx": "#000009", "text": "Martin Helme hinnangul on praegune valitsus majandusku\u0308simustes tegutsenud Euroopas ko\u0303ige halvemini. \"Ko\u0303igepealt lihtsalt keeldus reageerimast probleemidele, mis olid na\u0308htavad ja tuvastatavad, mis olid enne seda, kui Venemaa alustas ta\u0308iemahulist so\u0303da, inflatsioon ja elektri hinnato\u0303us ka\u0308ivitus juba enne seda,\" u\u0308tles Helme."}, {"text_idx": "#000011", "text": "Helir-Valdor Seeder to\u0303des, et majandusega tuleb ja\u0308rgmisel valitsusel kindlasti tegeleda. Tema so\u0303nul on ta\u0308htis tagada ettevo\u0303tjatele stabiilsus, mis ta\u0308hendab, et uusi makse ei tohiks kehtestada ega olemasolevaid to\u0303sta. Pikemas perspektiivis tuleb tema so\u0303nul mo\u0303elda energia hindadele."}, {"text_idx": "#000013", "text": "Ju\u0308ri Ratase hinnangul to\u0303mbaks miljardieurone abipakett Eesti majanduse ka\u0308ima. \"Juba 2009. aastal OECD soovitas, et riigid peavad tasandama selliseid majandustsu\u0308kleid. Valitsuste u\u0308lesanne on seda teha. Majanduslanguse uudis, mis on neljandas kvartalis u\u0308le nelja protsendi \u2013 vo\u0303ib va\u0308ita, et Eesti majandusel on saamata ja\u0308a\u0308nud tulu u\u0308le miljardi. See on suur probleem,\" ra\u0308a\u0308kis ta."}, {"text_idx": "#000014", "text": "Peaministrikandidaatide debatt Valimisstuudios Autor/allikas: Priit Mu\u0308rk/ERR"}, {"text_idx": "#000015", "text": "Lauri La\u0308a\u0308nemets ra\u0308a\u0308kis, et sotsiaaldemokraadid lubavad miinimumpalga to\u0303sta 1200 euroni ning see tooks kolme aastaga 100 000 inimest kiiresti palgavaesusest va\u0308lja. Ko\u0303rgemad palgad aitavad tema so\u0303nul kaasa majanduskasvule."}, {"text_idx": "#000016", "text": "Lauri Hussari hinnangul on kiire inflatsiooni u\u0308ks suur po\u0303hjus teise pensionisamba lammutamine. Tema so\u0303nul pole praegune valitsus na\u0308idanud u\u0308htki majanduse turgutamise plaani. Hussari so\u0303nul tuleb taastada ettevo\u0303tjate usaldus Eesti majanduskeskkonna suhtes."}, {"text_idx": "#000017", "text": "\"Ma va\u0308idan, et peame ettevo\u0303tetele pakkuma tuge, mitte neile toetusi andma, vaid toetama. U\u0308ks vo\u0303imalus on la\u0308bi Kredexi ja la\u0308bi allutatud laenude otse ettevo\u0303tete omakapitali. Siin peame ka piirid a\u0308ra kaotama selleks, et neid ettevo\u0303tteid aidata. Meile on oluline, et Eesti ettevo\u0303tete ekspordivo\u0303imekus ei lange ja selleks peame palju panustama,\" ra\u0308a\u0308kis ta."}, {"text_idx": "#000018", "text": "Lavly Perlingu so\u0303nul on praegu Eesti ta\u0308htsaim ku\u0308simus majandus, kuna see mo\u0303jutab ka julgeolekut. \"Meil on kaks selget teed, millega tuleb tulevikku vaadates tegeleda. Esimene on kokkuhoid. U\u0308ksko\u0303ik, kus praegu ka\u0308ite ringi, peredes ra\u0308a\u0308gitakse, kuidas raskel ajal kokku hoida. Me peame tegelema riigi kulude kokkuhoiuga. Teine suund on majanduskasv. Majanduskasvu lihtne valem on u\u0308hes lauses peidus \u2013 me impordime palju tehnoloogiat ja ekspordime va\u0308he va\u0308lja, aga me peame ko\u0303rge lisandva\u0308a\u0308rtusega tehnoloogia importijamaast muutuma eksportijamaaks,\" selgitas Perling."}, {"text_idx": "#000019", "text": "Kallas u\u0308tles, et tema valitsus on energiakriisis inimesi sihitatult toetanud. Ta u\u0308tles samas, et toetused majanduskasvu ei too. \"End pole vo\u0303imalik rikkaks toetada. See tuleb maksumaksja taskust. Toetused ei too majanduskasvu,\" so\u0303nas ta."}, {"text_idx": "#000020", "text": "Ta\u0308htis on Kallase so\u0303nul ja\u0308tta alles ettevo\u0303tete tulumaksuvabastus, et ettevo\u0303tted saaks investeerida ettevo\u0303ttesse ja to\u0308o\u0308tajatesse. Praeguse astmelise tulumaksusu\u0308steemi tahab Reformierakond a\u0308ra kaotada. \"See karistab keskklassi ja 700 eurot u\u0308htne tulumaksuvabastus peaks olema ko\u0303igile. Ja kui palk to\u0303useb, siis absoluutnumbris maksad rohkem, aga siis ei karistata seda, et justkui hakkad rohkem teenima. Need on o\u0303petajad, pa\u0308a\u0308stjad, politseinikud, kes la\u0308hevad ko\u0303rgema maksu alla praegu. See aitaks tuua ka raha tagasi,\" ra\u0308a\u0308kis Kallas."}, {"text_idx": "#000022", "text": "Seeder u\u0308tles, et ideaalis on vajaduspo\u0303hine toetuste su\u0308steem o\u0303ige, kuid selle praktiline rakendamine ta\u0308hendab bu\u0308rokraatia kasvu ja peidab endas tulude varjamise riski. \"Avatud, la\u0308bimo\u0303eldud toetamine on tunduvalt o\u0303igem, kui ra\u0308a\u0308kida teoreetilisest vajaduspo\u0303hisest. Maksud ei saa mujalt tulla kui majanduskasvust, kahanevas majanduses ei saa makse kehtestada,\" lisas ta."}, {"text_idx": "#000023", "text": "\"Ma olen no\u0303us nendega, kes u\u0308tlevad, et toetusi tuleb maksta nii va\u0308he kui vo\u0303imalik, aga nii palju kui vaja. Ja need peaksid olema ideaalis vajaduspo\u0303hised. Aga perehu\u0308vitiste eelno\u0303u puhul na\u0308eme, nagu sotsiaalministeerium u\u0308tleb, et me suudame IT-su\u0308steemid selleks valmis rakendada 2024. aasta lo\u0303puks ja seniks vo\u0303tame mituku\u0308mmend inimest to\u0308o\u0308le. See on ta\u0308na reaalsus vajaduspo\u0303histe toetuste la\u0308henemisel, et on bu\u0308rokraatia suurem,\" ra\u0308a\u0308kis ta."}, {"text_idx": "#000024", "text": "Helme tuletas meelde, et valitsuses olles oli EKRE selgelt seda meelt, et inimestele ja to\u0308o\u0308turule tuleb kriisis appi minna. Uuesti valitsusse saades toetaks EKRE madalama palgaga inimesi ja ettevo\u0303tlust, sest see toob majanduskasvu ja palgakasvu, mis omakorda toob riigieelarvesse raha."}, {"text_idx": "#000027", "text": "Hussari hinnangul peaks ambitsioon olema see, et kasutada a\u0308ra ko\u0303iki kaasaegseid tehnoloogiavahendeid selleks, et diferentseeritud toetusi maksta. Hussar lisas, et Eesti peab senisest palju rohkem investeerima haridusse ning teadus- ja arendustegevusse. \"Sellega saaks laduda vundamendi uuele majanduskasvule. Lisaks akuutsete kriiside lahendamisele peame mo\u0303tlema, kust tuleb uus tase, et me saaksime o\u0308elda tulevikus, et saime enne targaks ja siis rikkaks.\""}, {"text_idx": "#000028", "text": "Perlingu hinnangul aitaks Eesti inimesi ettevo\u0303tete konkurentsivo\u0303ime to\u0303stmine ning ettevo\u0303tete arenduskeskuste ja peakontorite siia meelitamine, sest need loovad kalleid to\u0308o\u0308kohti. \"Siis tulevad ka muud to\u0308o\u0308kohad ja inimesed saavad elada sellest va\u0308a\u0308rikast tasust, mida nad teenivad. A\u0308rme pane inimesi toetuste lo\u0303ksu,\" u\u0308tles ta."}, {"text_idx": "#000029", "text": "Teiseks peaks tema so\u0303nul ettevo\u0303tjatele andma rahu. \"Va\u0308hendame pidevat seadusemuudatuse voogu, sa\u0308ilitame lihtsa asjaajamise ja va\u0308hese bu\u0308rokraatia ja me teadlikult tegeleme sellega, et Eestisse tuleks raha ja talendid. Sest need on kaks asja, millele kogu maailm konkureerib. Need on va\u0308ga teadlikud tegevused. Ja sealjuures ka kogu ko\u0303rghariduse rahastamine peab olema ja\u0308rgmise nelja aasta u\u0308ks prioriteet,\" lisas Perling."}, {"text_idx": "#000030", "text": "La\u0308a\u0308nemets u\u0308tles, et SDE poliitika pole toetustele suunatud. \"Ei saa ja\u0308a\u0308da elu lo\u0303puni ko\u0303iki toetama. Kui hinnad on to\u0303usnud, siis peavad to\u0303usma palgad, eriti maal. Sotsid tahavad ettevo\u0303tlusesse investeerida 500 miljonit eurot, et tasuvamaid to\u0308o\u0308kohti luua. Tahame tuua ta\u0308iendo\u0303ppesse rohkem inimesi, kahekordistada nende arvu. Tahame luua 5000 u\u0308u\u0308rikorterit u\u0308le Eesti, et oleks to\u0308o\u0308jo\u0303u liikumine. Need toetavad raskest olukorrast va\u0308ljatulekut. Toetus kallite hindade juures pole lahendus, vaid palgad peavad to\u0303usma,\" selgitas ta."}, {"text_idx": "#000032", "text": "Kallas ro\u0303hutas, et Nursipalu harjutusva\u0308lja on vaja laiendada oma so\u0303jalise vo\u0303ime ning liitlastega kokkuharjutamise pa\u0308rast. Tema so\u0303nul vo\u0303eti harjutusva\u0308lja protsessis ko\u0303igepealt u\u0308hendust kohalike omavalitsustega, et lahendusi leida. \"Lahendusi endiselt otsitakse. See on va\u0308ga raske, see puudutab inimeste kodusid,\" so\u0303nas Kallas. \"Tuleb leida individuaalselt lahendused, tuleb muuta seadust, et seda menetleda kiiresti, sest riigikaitseliselt pole aega,\" lisas ta."}, {"text_idx": "#000033", "text": "Ratas u\u0308tles, et Eestil on praegu seadusega vo\u0303imalus harjutusva\u0308lja laiendamiseks olemas ja see on la\u0308bi eriplaneeringu. Ratase so\u0303nul on aga Nursipalu laiendamisega seotud kommunikatsioon olnud vale ning niimoodi seda ku\u0308simust lahendada ei tohiks, nagu siiani on tehtud."}, {"text_idx": "#000034", "text": "Ka Helme so\u0303nul tulnuks olukord lahendada teistmoodi. Tema hinnangul tegi valitsus juba Nursipalu laiendamise otsuse a\u0308ra ning nu\u0308u\u0308d rullib kohalikest inimestest u\u0308le. \"La\u0308hteu\u0308lesanne on olnud vale. Kui kaitseva\u0308gi u\u0308tleb, et meil peab olema nii la\u0308hedal tee ja va\u0308euksustele nii la\u0308hedal see koht, siis inimeste arvelt ei saa selliseid piire panna. Kui me leiame parema koha, kuhu vaja tee ehitada, siis tuleb see tee ehitada. Ko\u0303igepealt tuleb panna lauale valikud, neli-viis valikut, kuhu on seda vo\u0303imalik teha nii, et see ha\u0308irib inimesi va\u0308hem. Neid kohti tuleb hakata praegu otsima, see protsess tuleb praegu ta\u0308ielikult seisma panna ja uued kohad otsida,\" ra\u0308a\u0308kis Helme."}, {"text_idx": "#000035", "text": "Hussar no\u0303ustus Ratase ja Helmega, et siiani on la\u0308inud harjutusva\u0308lja laiendamise protsess valesti. Hussari so\u0303nul tuleb leida kompromiss riigikaitse huvide ja kohalike inimeste soovide vahel. \"Rahule peavad ja\u0308a\u0308ma ka Vo\u0303rumaa inimesed. Tuleb vaadata kogu regiooni tervikuna, et saaksime u\u0308hel hetkel selle Eesti kaitsevo\u0303ime arendamise jaoks olulise koha va\u0308lja arendada. Pole muid variante, vaid peab Vo\u0303rumaa inimestega po\u0303hjalikult ra\u0308a\u0308kima.\""}, {"text_idx": "#000036", "text": "Seedri so\u0303nul on avalikkusele ja kohalikele elanikele ja\u0308a\u0308nud arusaamatuks, milline on olnud harjutusva\u0308lja laiendamise alternatiivide kaalumine. Kui lo\u0303plik otsus ja\u0308a\u0308b Nursipalu peale, siis Seedri hinnangul ei saa la\u0308htuda kohalikele kompensatsiooni maksmisel praegusest seadusest, mis lubab maksta inimestele turuva\u0308a\u0308rtust, pluss 30 protsenti. \"Ei, samava\u0308a\u0308rne asendus peab olema ja hu\u0308vitised inimestele, kes selle all kannatavad. Need kulutused on osa Eesti riigi kaitsekulutustest. Ei tohi tekkida olukord, kus inimeste kaitsetahe kannatab, et inimesed pettuvad riigi kaitsepoliitikas.\""}, {"text_idx": "#000037", "text": "La\u0308a\u0308nemets u\u0308tles, et usaldab Eesti kaitseva\u0308e juhte selles, et harjutusva\u0308lja on vaja. Ta no\u0303ustus, et poliitikud on selle ku\u0308simusega kehvasti tegelenud. \"Kas see on eriplaneering vo\u0303i muudetakse seadust planeerimise jaoks, oluline on, et tehakse sotsiaalsete mo\u0303jude analu\u0308u\u0308s ja et tuleks kompensatsioonid sellele piirkonnale. Lo\u0303una-Eesti on 20 aastat ehitanud oma turundust ja majandust ja turismi u\u0308les, see vaikne ja rahulik piirkond saab ta\u0308na pihta. Peab olema nii, et u\u0308hiskond maksab sellele piirkonnale talumistasu, mitte vastupidi. Riigil on siin vastutus ja kui lo\u0308o\u0308me nende toimetulekut valusalt, siis peame seda kuidagi kompenseerima,\" kommenteeris La\u0308a\u0308nemets."}, {"text_idx": "#000038", "text": "La\u0308a\u0308nemets ma\u0308rkis, et ta\u0308htis nu\u0308anss harjutusva\u0308lja laiendamise juures on see, et seda on vaja 2. jalava\u0308ebrigaadile ning seal kandis ei ole mujal nii palju maad, nii et Nursipalu on ko\u0303ige to\u0303ena\u0308olisem sobiv koht."}, {"text_idx": "#000039", "text": "Perlingu so\u0303nul on Nursipalu harjutusva\u0308lja laiendamise lahendus ra\u0308tsepalahendus. \"Ko\u0303igi nende inimestega tuleb ra\u0308a\u0308kida, kes vahetult pihta saavad,\" u\u0308tles ta. Perlingu so\u0303nul oli valitsuse suhtlus kohaliku omavalitsusega alguses vilets."}, {"text_idx": "#000040", "text": "\"Kommunikatsiooniga on midagi viltu la\u0308inud. Teiseks ra\u0308tsepalahendused \u2013 kui neist ra\u0308a\u0308kima hakati, siis sellega ja\u0308a\u0308di hiljaks nende inimestega ko\u0303neledes. Tuleb ra\u0308a\u0308kida ja sellega edasi minna,\" u\u0308tles Perling."}, {"text_idx": "#000041", "text": "Kallas vastas kriitikale, o\u0308eldes, et valitsus on pu\u0308u\u0308dnud kohalike inimestega ra\u0308a\u0308kida ja lahendusi leida ning kommunikatsiooniga ei ole vo\u0303imalik raskeid otsuseid alati siluda. Kallase so\u0303nul ei ole ka aega harjutusva\u0308lja laiendamisega venitada, kuna Venemaa-oht on kasvanud."}, {"text_idx": "#000042", "text": "Ko\u0303ik peaministrikandidaadid olid arvamusel, et Eesti riigikaitse kulutused vo\u0303iksid olla la\u0308hiaastatel kolm protsenti vo\u0303i enam sisemajanduse kogutoodangust."}, {"text_idx": "#000045", "text": "Kallas vastas Helme kriitikale, et Eesti on kahjustanud oma kaitsevo\u0303imet, kui on andnud Ukrainale relvi ja laskemoona nii, et endal nendele veel asendust ei ole. \"Need, mis anname Ukrainale, saame osaliselt tagasi Euroopa rahurahastust. Ukraina vo\u0303itleb ka Eesti eest, sest no\u0303rgestab seela\u0308bi meie vastast. Kui meie antud Javeline kasutatakse vaenlase tankide vastu, siis see on ka meie huvides,\" u\u0308tles Kallas."}, {"text_idx": "#000046", "text": "Elanikkonnakaitse arendamise kohta u\u0308tles Kallas, et eelnevad valitsused on probleemi ku\u0308ll tunnistanud, kuid praegune valitsus pani esimest korda sellesse raha."}, {"text_idx": "#000047", "text": "Ratas u\u0308tles, et julgeoleku jaoks vo\u0303ib vo\u0303tta ka laenu, sest sellesse valdkonda panustamine on investeering. Ta ei no\u0303ustunud Kallasega, et elanikkonnakaitse osas on varasemad valitsused silmad kinni hoidnud. \"Sellesse on pandud igas valitsuses raha,\" so\u0303nas ta ja to\u0303i na\u0308iteks varude olemasolu tagamise."}, {"text_idx": "#000048", "text": "Kehvas olukorras on tema so\u0303nul praegu varjumiskohad."}, {"text_idx": "#000049", "text": "Seeder u\u0308tles, et osa julgeolekust on Eesti piiril kontrolli tugevdamine, et oleks teada, kes Eestisse saabub. \"Sellest u\u0308levaate saamine on sisejulgeoleku ku\u0308simus,\" u\u0308tles ta ja lisas, et osa julgeolekust on ka see, et Vene kodanikelt tuleks valimiso\u0303igus a\u0308ra vo\u0303tta."}, {"text_idx": "#000050", "text": "Seedri so\u0303nul aitaks valimiso\u0303iguse a\u0308ra vo\u0303tmine integreerida Vene kodanikke Eesti u\u0308hiskonda, sest kui nad ha\u0308a\u0308letada ei saa, siis tekib neil motivatsioon Eesti kodakondsust saada ja eesti keelt o\u0303ppida. \"Siis saavutame olukorra, kus ko\u0303ik inimesed on u\u0308htses inforuumis,\" lisas ta."}, {"text_idx": "#000051", "text": "Ratas Seedriga viimases ku\u0308simuses samal arvamusel ei olnud ja tema hinnangul Vene kodanikelt valimiso\u0303iguse a\u0308ravo\u0303tmine pigem no\u0303rgestab julgeolekut."}, {"text_idx": "#000052", "text": "La\u0308a\u0308nemets u\u0308tles, et elanikkonnakaitse arendamine oli siseministrina tema prioriteet. \"Me rajame ohuteavitussu\u0308steemi, nelja aastaga soovime koolitada kriisivalmiduseks pool elanikkonnast ja ku\u0308mne aastaga rajada 730 000 Eesti inimesele varjumiskohad, pluss teha korda varjendid,\" ra\u0308a\u0308kis ta SDE plaanidest."}, {"text_idx": "#000054", "text": "Perling u\u0308tles, et selle otsustamisega, millist relvastust Eestil on vaja, saavad kaitseva\u0308e juhid ha\u0308sti hakkama. Suurem ku\u0308simus on tema hinnangul see, et Eesti inimesed oleksid rohkem riigikaitsesse kaasatud, olgu selleks riigikaitseo\u0303petus koolis vo\u0303i ka asendusteenistuse laiendamine. \"Peame tegelema teadliku kaitsetahte kasvatamisega, vabatahtlike riiklike su\u0308steemide omavahelise koosto\u0308o\u0308ga.\""}, {"text_idx": "#000056", "text": "Ka mo\u0303ni Nursipalu laienduse piiri taha ja\u0308a\u0308va kinnistu omanik mu\u0308u\u0308ks maa riigile"}, {"text_idx": "#000057", "text": "Kaitseministeerium saatis Nursipalu laiendamise eelno\u0303u koosko\u0303lastusringile"}, {"text_idx": "#000058", "text": "Ruuta Ruttas-Ku\u0308ttim: mure meie riigi ja kaitsevo\u0303ime pa\u0308rast"}, {"text_idx": "#000059", "text": "Meie Nursipalu soovib esialgset o\u0303iguskaitset"}, {"text_idx": "#000060", "text": "Rail Baltic on omandanud u\u0308le 30 protsendi trassikoridoril asuvast eramaast"}, {"text_idx": "#000063", "text": "Venemaa ru\u0308nnakud Ukraina ku\u0308ladele kirdes to\u0303id kaasa ohvreid"}, {"text_idx": "#000069", "text": "Rahvusringha\u0308a\u0308lingu arendusosakond otsib oma meeskonda frontend arendajat"}, {"text_idx": "#000079", "text": "Su\u0308gise algusega tulevad jahedamad ilmad"}, {"text_idx": "#000082", "text": "Ajakirjanduse professor: vo\u0303im peab ikka ajakirjandust natuke kartma"}, {"text_idx": "#000084", "text": "Laura Kalle: teater ei peaks ainult paitama"}, {"text_idx": "#000088", "text": "Pa\u0308a\u0308steametnik la\u0308ks pensioni saamataja\u0308a\u0308mise pa\u0308rast sotsiaalkindlustusameti vastu kohtusse"}, {"text_idx": "#000089", "text": "O\u0303S 2025 keskendub keele normimisele ja kirjeldamisele"}, {"text_idx": "#000091", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}, {"text_idx": "#000092", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]